Fostul internaţional, Karl-Heinz Schnellinger, care a marcat golul egalării pentru Germania de Vest în semifinala epică a Cupei Mondiale de fotbal din 1970, a decedat la vârsta de 85 de ani, a anunţat, marţi, familia sa, citată de DPA.
Familia a precizat că Schnellinger a încetat din viaţă luni noaptea la Milano. În urma sa rămân soţia, trei fete şi patru nepoţi.
La CM 1970, fundaşul Schnellinger a egalat (1-1) în minutele adiţionale ale semifinalei de la Ciudad de Mexico, Italia câştigând în cele din urmă cu 4-3, după prelungiri, în ceea ce a fost numit ''Meciul Secolului''.
Golul, singurul reuşit de Schnellinger în 47 de selecţii adunate între 1958 şi 1971, a făcut din jucător o legendă. El a jucat şi finala Cupei Mondiale din 1966, pierdută de Germania pe Wembley cu 2-4, după prelungiri, în faţa Angliei.
Schnellinger şi-a petrecut cea mai mare parte a carierei în Italia, unde a plecat în 1963, la un an după ce câştigase campionatul Germaniei cu FC Koln.
După ce a jucat câte un sezon la Mantova şi AS Roma, fundaşul german a evoluat timp de nouă ani la AC Milan, între 1965 şi 1974, câştigând mai multe trofee, printre care Serie A, Cupa Campionilor Europeni şi două Cupe ale Cupelor.
Cunoscut drept ''Carlo il Biondo'' (Karl Blondul) în Italia, el a continuat să trăiască în Peninsulă şi după încheierea carierei, deşi, după cum am declarat în martie pentru DPA, simţea că este un ''străin'' atât în Germania, cât şi în Italia.